**Ploaie de vară**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ploaie de vară

E întuneric printre stele, că acolo-i numai noapte,

lung se-nșiră sus pe boltă a stelelor Cale de Lapte,

dinspre deal se aud frunze ce șoptesc ușor în vânt,

tare greu apasă noaptea ce pare că intră-n pământ!

Negri nori se țes alene, de nicăieri parcă se-adună,

supărați din te miri ce, că-ncep și fulgeră și tună,

parcă dintr-o dată noaptea devine mai apăsătoare,

ca un murmur trece vântul, umplând ceasul de răcoare!

Primul strop izbește-n forță și mi se zdrobește-n umăr

și-apoi altul și-ncă unul, până nu mai pot să-i număr,

ca un foc pornește ploaia, cu rafale prinse-n snop,

de zici că-i o herghelie ce se aruncă în galop!

Vântul suflă și sub el tot ce crește se-ncovoaie,

apa curge, sapă șanțuri, de pe deal se strâng șuvoaie,

fulgerele cuprind noaptea în dans macabru nupțial,

plouă cu stropii de-o șchioapă, plouă greu, primordial!

Stau ascuns și privesc cerul întunecat și tot mai crunt,

cum aruncă sfori de apă ce leagă norii de pământ,

apoi parcă dintr-o dată stropii devin tot mai mici,

iar pe bolta-ntunecată se-aprind câțiva licurici!

Gata ploaia, s-au dus norii undeva în depărtare,

rar vreun fulger sparge noaptea cu o flacără ce moare

se văd stelele pe boltă, că s-au dus departe norii,

dar mai aștept să văd lumina care ne deschide zorii!